作者:元稹
標題:獻滎陽公詩五十韻
內容:鄭驛騎翩翩，丘門子弟賢。文翁開學日，正禮騁途年。駿骨黃金買，英髦絳帳延。趨風皆蹀足，侍坐各差肩。解榻招徐稚，登樓引仲宣。鳳攢題字扇，魚落講經筵。盛氣河包濟，貞姿嶽柱天。皋夔當五百，鄒魯重三千。科鬥翻騰取，關雎教授先。篆垂朝露滴，詩綴夜珠聯。逸禮多心匠，焚書舊口傳。陳遵修尺牘，阮瑀讓飛箋。中的顏初啟，抽毫踵未旋。森羅萬木合，屬對百花全。詞海跳波湧，文星拂坐懸。戴馮遙避席，祖逖後施鞭。西蜀淩雲賦，東陽詠月篇。勁芟鼇足斷，精貫蝨心穿。浩汗神彌王，鷂颺興欲仙。冰壺通皓雪，綺樹眇晴煙。驅駕雷霆走，鋪陳錦繡鮮。清機登穾奧，流韻溢山川。墨客膺潛服，談賓膝誤前。張鱗定摧敗，折角反矜憐。句句推瓊玉，聲聲播管絃。纖新撩造化，澒洞斡陶甄。衛磬琤鍧極，齊竽僭濫偏。空虛慚炙輠，點竄許懷鉛。憊色秋來草，哀吟雨後蟬。自傷魂慘沮，何暇思幽玄。喜到樽罍側，愁親幾案邊。菁華知竭矣，肺腑尚求旃。抵滯渾成醉，徘徊轉慕羶。老歎才漸少，閑苦病相煎。瓦礫難追琢，芻蕘分棄捐。漫勞成懇懇，那得美娟娟。拙劣仍非速，迂愚且異專。移時停筆硯，揮景乏戈鋋。儀舌忻猶在，舒帷誓不褰。會將連獻楚，深恥謬遊燕。蒲有臨書葉，韋充讀易編。沙須披見寶，經擬帶耕田。入霧長期閏，持朱本望研。輪轅呈曲直，鑿枘取方圓。呼吸寧徒爾，沾濡豈浪然。過簫資響亮，隨水漲淪漣。惜日看圭短，偷光恨壁堅。勤勤雕朽木，細細導蒙泉。傳癖今應甚，頭風昨已痊。丹青公舊物，一為變蚩妍。